Nhar il-Ħamis 14 ta' Novembru 2019, fis-6.30pm, f'Dar l-Ewropa, Triq San Pawl, il-Belt Valletta, se nieħu sehem f'diskussjoni bil-Malti dwar L-Impatt tad-Dħul ta' Malta fl-Unjoni Ewropea fuq il-Lingwa u l-Letteratura. L-intervent tiegħi se jkun f'isem Inizjamed, li kemm ilha li twaqqfet mill-1998, ħadmet ħafna fuq il-promozzjoni tal-letteratura bil-Malti fil-Mediterran, fl-Unjoni Ewropea u lil hinn. Fid-diskussjoni, li se titmexxa mis-Sur Mark Anthony Vella mid-Dipartiment tat-Traduzzjoni tal-Kummissjoni Ewropea f'Malta, se jieħdu sehem il-Prof. Sergio Portelli, Kap tad-Dipartiment tat-Traduzzjoni, l-Interpretar u t-Terminoloġija fl-Università ta' Malta, u s-Sur Mark Camilleri, kap eżekuttiv tal-Kunsill Nazzjonali tal-Ktieb. "Tliet figuri importanti fl-iżvilupp tal-Malti ser jiddiskutu it-tranżizzjoni tal-Malti minn lingwa limitata għal poplu żgħir u iżolat ġeografikament għal lingwa uffiċjali tal-UE. Id-diskussjoni se tittratta t-traduzzjoni u l-interpretazzjoni, u l-progress tal-Malti mil-lenti tal-istrutturi u l-għodda meħtieġa li kellhom jiġu stabbiliti biex il-lingwa Maltija timmatura, kif ukoll l-influwenza fuq il-lessiku u kif kibret l-industrija tal-ktieb mis-sħubija 'l hawn." Waqt il-lejla se jinqraw xogħlijiet letterarji minn Immanuel Mifsud, Clare Azzopardi, Leanne Ellul, u Claudia Gauci.